OSIYO RIVOJLANISh BANKI BILAN HAMKORLIKNI RIVOJLANTIRISh ChORA-TADBIRLARI TO‘G‘RISIDA

Osiyo rivojlanish banki ishtirokidagi loyihalarni tayyorlash va amalga oshirishni jadallashtirish maqsadida Vazirlar Mahkamasi qaror qiladi:
 1. Osiyo rivojlanish banki (ORB) bilan birgalikda amalga oshirish mo‘ljallangan loyihalar ro‘yxati ilovaga* muvofiq ma’qullansin.
 2. Osiyo rivojlanish banki bilan qo‘shma loyihalarni tayyorlash va amalga oshirish uchun mas’ul Bosh vazir o‘rinbosarlari:
 ikki hafta muddatda ishchi guruhlarni shakllantirsinlar va ularning rahbarlarini tayinlasinlar;
 ORB bilan qo‘shma loyihalarni tayyorlash va amalga oshirish bo‘yicha ijro etuvchi agentlik sifatida belgilangan respublika vazirliklari va idoralari bilan birgalikda xarajatlarning mahalliy ulushini mablag‘ bilan ta’minlash manbalarini qarzga olingan mablag‘larni to‘lashning aniq manbalarini loyihalarni xarajatlarni qoplashini va iqtisodiy samaradorligi yuzasidan ekspertiza qilishni nazarda tutgan holda ORB bilan qo‘shma loyihalarni amalga oshirish bo‘yicha tadbirlar rejasini bir oy muddatda ishlab chiqsinlar va Vazirlar Mahkamasiga kiritsinlar.
 3. Belgilab qo‘yilsinki:
 ORB ishtirokida ishlab chiqilayotgan loyihalarning texnik-iqtisodiy asoslanishini ishlab chiqish yuzasidan texnik topshiriqlar ishchi guruhlari tomonidan majburiy ravishda O‘zbekiston Respublikasi Makroiqtisodiyot va statistika vazirligiga hamda Moliya vazirligiga kelishib olish uchun taqdim etiladi;
 yangi loyihalarni mablag‘ bilan ta’minlashga buyurtmanomalar Vazirlar Mahkamasining Tashqi iqtisodiy faoliyatni muvofiqlashtirish departamenti orqali Vazirlar Mahkamasi komplekslari rahbarlari bilan kelishilgandan keyin ORBga yo‘naltiriladi.
 4. Ilovada ko‘rsatilgan qo‘shma loyihalarni tayyorlash va amalga oshirishni jadallashtirish maqsadida Bosh vazir o‘rinbosari Makroiqtisodiyot va statistika vaziri B. S. Hamidov moliyaviy va texnikaviy ko‘mak olish uchun Osiyo rivojlanish bankiga buyurtmanomalarni imzolashga vakil qilinsin.
 5. Mazkur qarorning bajarilishini nazorat qilish Bosh vazir o‘rinbosari B. S. Hamidov zimmasiga yuklansin.